OKVIR ZA AKCIJU

PREDLOŽENE SPECIFIČNE AKTIVNOSTI

1. Mentalno zdravlje u svim politikama

Mentalno zdravlje treba uključiti u sve politike i na svim razinama, tj. međunarodnoj, nacionalnoj, područnoj i lokalnoj. To se može postići ukazujući na postojeće takve procese u kojima sve strane pobjeđuju jer su ciljevi različitih politika sukladni na zajedničku korist te koristeći jezik koji je razumljiv tvorcima politika u različitim sektorima. Potrebno je poduzimati aktivnosti usmjerene na socijalne determinante mentalnog zdravlja, što dodatno ukazuje na značenje prisutnosti mentalnog zdravlja u svim politikama jer se time stvaraju odgovarajući kapaciteti, strukture, procesi i sredstva provođenja.

Temelj za to gradi se poboljšanjem zdravstvene pismenosti u javnom sektoru, kao i u općoj populaciji, te korištenjem alata za provođenje načela „mentalno zdravlje u svim politikama“ kao što su alati za procjenu učinka mentalnog zdravlja. Uključivanjem zajednica, društvenih pokreta i građanskog društva u razvoj, primjenu i nadzor provođenja tog načela postiže se vjerodostojnost političkih aktivnosti, podržava transparentnost nadzora i procjena političkih ishoda. Na kraju, potrebno je investirati u prikupljanje dokaza i bazu znanja kao temelja ovog načela čime se premošćuje praznina između zdravstvenog, društvenog i ekonomskog znanja i primjene politika.

Relevantne aktivnosti na EU razini: mentalno zdravlje je prioritet Zdravstvene politike EU, postoji neformalna skupina predstavnika različitih službi koja potiče suradnju u stvaranju politika na različitim područjima

1. Promocija mentalnog zdravlja na radnim mjestima

Promocija mentalnog zdravlja na radnim mjestima pruža značajnu korist pojedincima, poduzećima i nacionalnim gospodarstvima. Temeljna preporuka je intenziviranje suradnje različitih dionika u oba politička sektora (zdravlje i rad). Osnovni cilj trebao bi biti razvoj okvira za akciju koji zahtijeva stalnu suradnju i koordinaciju odgovarajućih dionika i ustanova na područjima socijalne sigurnosti koje bi podržavali socijalni partneri. Napredak u širenju primjera dobre prakse u promociji mentalnog zdravlja na radnom mjestu pomoći će razvoju specifičnih okvira za akciju na raznim razinama (organizacija, područje, država, Europa).

Prijedlog za akciju na razini EU:

* Temeljene na aktivnom uključivanju ključnih dionika koji predstavljaju zdravstvene i politike na području rada na razini EU i razini zemalja članica, aktivnosti koje će uslijediti trebaju biti usmjerene na potrebe malih i srednjih poduzeća u svezi prihvaćanja i primjene primjera dobre prakse u promociji mentalnog zdravlja na radnom mjestu
* Promociju mentalnog zdravlja na radnom mjestu treba širiti sredstvima koja uključuju mala i srednja poduzeća i krovne organizacije koje se bave programima i praksama promocije zdravlja na radnom mjestu
* Dionici udruženi na nacionalnoj razini trebaju uspostavljati partnerstvo s krovnim organizacijama malih i srednjih poduzeća i podržavati širenje primjera dobre prakse utemeljeno na smjernicama i alatima razvijenim u europskom kontekstu

Relevantne aktivnosti na EU razini:

Mentalno zdravlje jedan je od prioriteta Strateškog okvira EU za sigurnost i zaštitu na radu 2014-2020.

1. Mentalno zdravlje i škole

Postoji baza podataka o učinkovitim intervencijama koje se provode u školama, a kojima se promiče mentalno zdravlje, sprječava pojava mentalnih poremećaja, olakšava rano prepoznavanje tih poremećaja i upućivanje na tretman. To predstavlja posebno važnu mogućnost s obzirom na činjenicu da se većina dugotrajnih mentalnih poremećaja javlja prije odrasle dobi. No, samo manji dio djece i adolescenata se liječi, a gotovo da i nema intervencija u školama kojima se promiče mentalno zdravlje ili sprječavaju mentalni poremećaji.

Stoga Zajednička akcija za mentalno zdravlje i dobrobit preporučuje zemljama članicama:

* Promicanje škola kao prostora koji promociju mentalnog zdravlja, prevenciju mentalnih i bihevioralnih poremećaja i rano prepoznavanje mentalnih poremećaja čine dostupnim svoj djeci i mladima
* Jačanje informiranosti o razini mentalnog zdravlja i pojavi različitih mentalnih poremećaja, te pokrivenosti populacije i ishodima učinkovitih javnozdravstvenih intervencija provedenih u školama
* Što više educirati stručnjake u školama i smatrati škole dijelom šire mreže dionika i ustanova uključenih u očuvanje mentalnog zdravlja djece i adolescenata u lokalnim zajednicama

Relevantne aktivnosti na EU razini:

Brojne inicijative usmjerene na mentalno zdravlje djece i adolescenata sufinancirane su u sklopu Javnozdravstvenih programa EU zadnjih godina, primjerice CAMHEE, SUPREME, SCMHE.

1. Aktivnosti borbe protiv depresije i sprječavanja samoubojstava

Baviti se depresijom i suicidom kao najvažnijim javnozdravstvenim pitanjem. Jačati odgovor zajednice na probleme mentalnog zdravlja, smanjivati stigmu. Poduzimati mjere protiv ekonomskog i društvenog isključivanja kao i obiteljskog nasilja, vršnjačkog nasilja, zloporabe droge i alkohola; promicati društvenu uključenost osoba s problemima duševnog zdravlja posebice u vrijeme ekonomske ili humanitarne krize. Podržavati protektivne društvene mjere. Povećati prepoznavanje depresije i drugih mentalnih poremećaja u općoj medicini, posebice kod ljudi s kroničnim tjelesnim stanjima. Povećati dostupnost liječenja depresije posebice povećanjem dostupnosti psihoterapijskih metoda temeljenih na dokazima, e-alata za mentalno zdravlje i psihijatrijske skrbi. Uvoditi usluge podrške u prvim stupnjevima krize. Promicati zakonodavstvo kojim se ograničava pristup sredstvima za počinjenje samoubojstva i alkoholu. Promicati zakonodavstvo kojim se određuju pravila odgovorne medijske komunikacije o samoubojstvima.

1. E-zdravlje – uvođenje e-mentalnog zdravlja u uobičajenu praksu

Aktivnosti uvođenja e-mentalnog zdravlja prvo bi trebalo usmjeriti u uključivanje e-intervencija kao ravnopravnih u javno financirane zdravstvene usluge, te ih uskladiti s nacionalnim standardima i praksom. Nakon toga ključno je surađivati s sektorima kao što su IKT, računalne ili igre na sreću vezano uz etička pitanja, intelektualno vlasništvo i proces diseminacije. Ovi dogovori mogu biti ključni za održivost i primjenu e-intervencija, a mogu koristiti i javnom i privatnom sektoru. Drugi smjer kojim bi se olakšalo uvođenje e-mentalnog zdravlja u uobičajenu praksu je povećanje svjesnosti i kapaciteta stručnjaka u zaštiti mentalnog zdravlja koji mogu integrirati te intervencije u svoju praksu. Istovremeno, važno je na EU razini uspostaviti mehanizam kontrole kvalitete intervencija s poveznicom prema tijelima uprave i osiguravajućim društvima u zemljama članicama. Također je značajno da se na europskoj razini i razini zemalja članica, integrira e-mentalno zdravlje u sve e-zdravstvene politike, čime bi se osiguralo razmatranje dodatnih povezanih sadržaja (npr. standardi zdravstvene skrbi, pitanje pouzdanosti i odgovornosti)

K tome, potrebno je (a) poboljšavati dizajn i diseminaciju posebice 1) stapajući modele pružanja usluga, kombinirajući digitalne s intervencijama uživo 2) dizajnirajući intervencije koje angažiraju i zadržavaju korisnika (b) surađivati s tehnološkim stručnjacima vezano uz programiranje i tehnološka rješenja za intervencije koje koriste web i računalnu podršku c) poboljšati kakvoću i isplativost evaluacijskih postupaka, kako bi se inovacije što prije provele u praksi, te, na kraju, razvijati EU-bazu e-intervencija u mentalnom zdravlju.

Relevantne aktivnosti na EU razini:

EU programom „IKT za zdravlje“ financira se nekoliko e-projekata vezanih uz mentalno zdravlje. Na EU razini provodi se integracija e-mentalnog zdravlja u područje e-zdravstvene politike.

1. Prema skrbi za mentalno zdravlje utemeljenoj na dostupnosti u lokalnoj zajednici i uključivanju u društvo

* U Europi je postignut značajan napredak u prijelazu s institucionalnih na oblike skrbi utemeljene u zajednici za osobe s dugotrajnim mentalnim poremećajima. No proces je nejednolik i mnoge zemlje trebaju još puno napraviti kako bi stvorile mrežu usluga skrbi za mentalno zdravlje u zajednici i pružile oblike skrbi koji su kvalitetni i podupiru uključivanje u društvo
* Stoga Zajednička akcija za mentalno zdravlje i blagostanje preporučuje zemljama članicama razvoj i provođenje politika i usluga kojima bi se uzelo u obzir postojeće nedostatke i praznine u sustavima skrbi za mentalno zdravlje u Europi, promociju skrbi koja se provodi u lokalnoj zajednici i uključivanje u društvo osoba s dugotrajnim mentalnim poremećajima
* Politike i zakonodavstvo na području mentalnog zdravlja treba razvijati i osuvremenjivati, u skladu s načelima postavljenima u Planovima za mentalno zdravlje SZO i Konvenciji o pravima osoba s invaliditetom. Svugdje treba poticati promjenu sa sustava utemeljenog na kroničnim psihijatrijskim bolnicama u sustav utemeljen u općim bolnicama i uslugama u zajednici.
* Kako bi se postigao taj cilj, potrebno je integrirati mentalno zdravlje u primarnu zdravstvenu zaštitu, premjestiti težište specijaliziranih oblika skrbi u zajednicu, te uspostaviti ili povećati broj psihijatrijskih odjela u općim bolnicama.
* Od velikog je značenja promicati koordinirani prijelaz prema skrbi u zajednici, kako bi se osigurala kvaliteta i zaštita ljudskih prava u svim dijelovima sustava, osigurala psihosocijalna podrška u zajednici osobama s teškim mentalnim poremećajima, te razvile usluge u zajednici i programi za specifične populacije.
* Nužno je razviti strukturiranu suradnju pružatelja usluga zaštite mentalnog zdravlja, socijalne skrbi i zapošljavanja, kako bi se moglo ponuditi usluge potpomognutog stanovanja u zajednici, radni programi, i druge intervencije za psihosocijalnu rehabilitaciju kojima se omogućuju minimalni standardi kvalitete ovih usluga te primjerena koordinacija kojom se garantira kontinuitet skrbi.
* Također je značajno povećavati uporabu i učinkovitost mehanizama nadzora, te ojačati upravljanje procesom kako bi provođenje potrebne reforme usluga zaštite mentalnog zdravlja bilo učinkovito.
* Provođenje prelaska na skrb u zajednici zahtijeva učinkovitu uporabu resursa koji odgovaraju potrebama populacije, i dobru suradnju sustava zdravstva i socijalne skrbi.

Relevantne aktivnosti na EU razini:

Na području zdravstva, cilj Europskih strukturnih i investicijskih fondova 2014-2020 je podrška zemljama članicama u prijelazu na sustave skrbi utemeljene na uslugama u zajednici.